钦定古今图书集成/历象汇编/岁功典/第011卷 > 《梁元帝纂要》 > 登春台赋〈以晴眺春野气和感深为韵〉陆贽
## 钦定古今图书集成/历象汇编/岁功典/第011卷 > 《梁元帝纂要》 > 登春台赋〈以晴眺春野气和感深为韵〉陆贽

春发生以煦物，台居高而处明。俯而望焉，舒郁郁之
和气；登可乐也，畅怡怡之远情。触类斯感，众芳俱荣。
风出谷以天霁，云归山而景晴。俛视平皋，傍临远峤。
穷汉苑以周览，匝秦城而回眺。林峦彩翠，浮佳气于
遥天；宫观参差，丽飞甍于夕照。望莫若兮望远，感何
深兮感春。登其台，则历阶而至极；应乎律，故阴惨而
阳伸。令行斯顺，泽布惟均。视虽微而必审，思何远而
不亲？懿夫情之诱人，人罔或舍；时之感物，物莫能假。
台有春而必望，春何情而不写？条风始至，散灼灼之
红桃；谷雨初收，润萋萋之绿野。天何言哉生众汇，人
有灵兮感元气。既望春而可乐，亦升高而足贵。赏同
沂水，聊舞雩以咏歌；登异观台，宁睹蜡而增欷？周望
既极，含情则多。媚迟日之未下，忧轻风之屡过。目眇
眇以心远，野悠悠而气和。可以乐芳时之景物，壮皇
室之山河。岂比夫“羁士登楼而作赋，硕人在轴而为
歌”者哉！春无物而不滋，台无远而不览，岂老氏之或
论，伊潘生之所感。稽其趣时之规远，创意之义深，春
非台而何乐？台非春而罔寻。故望春者惟台是履，登
台者惟春是临。繄在物之可用，必从时之所任。倘自
下而可托，庶升高而至今。